Bejaarde egpaar se lyke in badkamer in aftreeoord gevind  (Foto: SA Polisie) Die liggame van ŉ bejaarde egpaar is Sondagoggend in die badkamer van hul huis in ŉ aftreeoord in Port Elizabeth in die Oos-Kaap gevind. ŉ Versorger van die aftreeoord het omstreeks 07:00 op hul liggame afgekom, het kol. Priscilla Naidu, polisiewoordvoerder, gesê. “Die versorger het agterdogtig begin raak aangesien die egpaar Donderdag die laaste keer gesien is.” ŉ Veiligheidswag het die huis vir die versorger oopgemaak waarna daar op die toneel afgekom is. Die egpaar is in die bad gevind. Die 79-jarge vrou het volgens Naidu verskeie steekwonde opgedoen terwyl haar 81-jarige man geen sigbare beserings gehad het nie. “Dit lyk of niks uit die huis gevat is nie en daar was ook geen tekens van gedwonge toegang nie. ŉ Nadoodse ondersoek sal gedoen word om die presiese oorsaak van hul dood te bepaal.” Die polisie ondersoek ŉ saak van moord en het ŉ geregtelike doodsondersoek geopen. Die name van die oorledenes word weerhou totdat al hul naasbestaandes van hul dood in kennis gestel is.